b"\n_START_ARTICLE_\nTri\xc3\xa0sic\n_START_SECTION_\nNomenclatura\n_START_PARAGRAPH_\nEl nom \xc2\xabTri\xc3\xa0sic\xc2\xbb fou encunyat el 1834 de Friedrich von Alberti, que l'anomen\xc3\xa0 aix\xc3\xad en refer\xc3\xa8ncia a les seves tres capes distintes (\xc3\xb2xids de ferro, guix i esquistos negres), que es troben a Alemanya i l'oest d'Europa i s'anomenen \xc2\xabtries\xc2\xbb.\n_START_SECTION_\nPaleogeografia\n_START_PARAGRAPH_\nDurant el Tri\xc3\xa0sic, gaireb\xc3\xa9 tota la massa terrestre de la Terra estava concentrada en Pangea, un supercontinent centrat m\xc3\xa9s o menys a l'equador. Tenia forma de Pac-Man, amb la \xc2\xabboca\xc2\xbb orientada a l'est, on hi havia el mar de Tetis, un enorme golf que s'estengu\xc3\xa9 encara m\xc3\xa9s a l'oest a mitjans del Tri\xc3\xa0sic. La resta del m\xc3\xb3n era un oce\xc3\xa0 global conegut com a \xc2\xabPantalassa\xc2\xbb. Han desaparegut gaireb\xc3\xa9 tots els sediments d'oce\xc3\xa0 profund generats del Tri\xc3\xa0sic a causa de la subducci\xc3\xb3 de les plaques oce\xc3\xa0niques, motiu pel qual se sap molt poca cosa del mar obert del Tri\xc3\xa0sic.\n_START_SECTION_\nClima\n_START_PARAGRAPH_\nEl clima del Tri\xc3\xa0sic fou generalment c\xc3\xa0lid i sec, formant gresos t\xc3\xadpics. Es tractava d'un clima continental estacional, amb forts monsons. Les regions polars eren humides i temperades.\n_START_SECTION_\nFauna\n_START_PARAGRAPH_\nEs poden distingir tres categories d'organismes del Tri\xc3\xa0sic: els supervivents de l'extinci\xc3\xb3 permiana, grups nous que prosperaren breument i grups nous que arribaren a dominar el m\xc3\xb3n mesozoic._NEWLINE_Els ecosistemes marins veieren l'aparici\xc3\xb3 de nous grups de corall que formaven petites barreres de corall que empal\xc2\xb7lideixen en comparaci\xc3\xb3 amb els grans sistemes coral\xc2\xb7l\xc3\xadfers del Devoni\xc3\xa0 o l'actualitat. Els cefal\xc3\xb2podes, incloent-hi els ammonits, es restabliren i es diversificaren a partir d'un \xc3\xbanic llinatge que sobrevisqu\xc3\xa9 a l'extinci\xc3\xb3 permiana. Els peixos eren notablement uniformes a conseq\xc3\xbc\xc3\xa8ncia del fet que molt poques fam\xc3\xadlies havien sobreviscut a aquesta extinci\xc3\xb3. Hi havia molts tipus de r\xc3\xa8ptils marins, com ara els sauropterigis, que inclo\xc3\xafen els paquipleurosaures i els notosaures (ambd\xc3\xb3s comuns durant el Tri\xc3\xa0sic mitj\xc3\xa0, especialment a la regi\xc3\xb3 del mar de Tetis), els placodonts, els primers plesiosaures, els talatosaures i els ictiosaures, animals de molt \xc3\xa8xit que aparegueren als mars del Tri\xc3\xa0sic inferior, es diversificaren r\xc3\xa0pidament i, en alguns casos, assoliren dimensions colossals durant el Tri\xc3\xa0sic superior._NEWLINE_A terra ferma, les plantes supervivents inclo\xc3\xafen licofitins, cicadofitins, gingkofitins (representats avui en dia pel ginkgo) i glossopterid\xc3\xa0cies. Les plantes amb llavors dominaven la terra. Les con\xc3\xadferes prosperaren a l'hemisferi nord hi prosperaren. El pteridospermatofit\xc3\xad Glossopteris era l'arbre dominant a l'hemisferi sud durant el Tri\xc3\xa0sic inferior._NEWLINE_Els amfibis temnosp\xc3\xb2ndils foren un dels grups que sobrevisqueren a l'extinci\xc3\xb3 del Permi\xc3\xa0. Alguns d'ells (p.\xc2\xa0ex. els trematosaures) s'expandiren breument a principis del Tri\xc3\xa0sic, mentre que d'altres (p.\xc2\xa0ex. els capitosaures) tingueren \xc3\xa8xit durant el per\xc3\xadode sencer o nom\xc3\xa9s prosperaren a finals del Tri\xc3\xa0sic (p.\xc2\xa0ex. els plagiosaures i metoposaures). Els primers lissamfibis aparegueren a principis del Tri\xc3\xa0sic, per\xc3\xb2 no esdevingueren comuns fins al Jur\xc3\xa0ssic, quan la resta de temnosp\xc3\xb2ndils ja havien decaigut molt. _NEWLINE_Els arcosauromorfs (especialment els arcosaures) anaren despla\xc3\xa7ant els sin\xc3\xa0psids, que havien dominat el Permi\xc3\xa0. Malgrat que Cynognathus era un predador t\xc3\xadpic de la Gondwana del Tri\xc3\xa0sic inferior i que tant els dicinodonts kannemey\xc3\xa8rids i gomfodonts romangueren herb\xc3\xadvors importants durant tot el per\xc3\xadode, els sin\xc3\xa0psids ja tenien un paper poc important a finals del Tri\xc3\xa0sic. A principis del Tri\xc3\xa0sic superior, un cinodont avan\xc3\xa7at evolucion\xc3\xa0 en el primer mam\xc3\xadfer. Al mateix temps, els ornitodirs, que fins aleshores havien sigut petits i insignificants, evolucionaren en pterosaures i diversos tipus de dinosaures. Els crurotarsis eren l'altre clade important d'arcosaures i arribaren a la seva m\xc3\xa0xima esplendor durant el Tri\xc3\xa0sic superior, amb grups com ara els fitosaures, els etosaures, diversos llinatges de rauisucs i els primers crocodilis (els esfenosucs). Mentrestant, els robustos rincosaures i els petits prolaceriformes foren grups basals d'arcosauremorfs que perduraren durant gaireb\xc3\xa9 tot el Tri\xc3\xa0sic._NEWLINE_Entre els altres r\xc3\xa8ptils, les primeres tortugues, com ara Proganochelys i Proterochersis, aparegueren a mitjans del Tri\xc3\xa0sic superior. Els lepidosauromorfs (particularment els esfenodonts) apareixen per primera vegada al registre f\xc3\xb2ssil una mica abans. Els procolof\xc3\xb2nids foren un grup important de petits herb\xc3\xadvors en forma de llangardaix.\n_START_SECTION_\nJaciments\n_START_PARAGRAPH_\nEl jaciment de Monte San Giorgio, en l'actualitat a la regi\xc3\xb3 de Llac de Lugano (It\xc3\xa0lia i Su\xc3\xafssa), fou en temps tri\xc3\xa0sics una llacuna situada darrere una barrera de corall amb un fons an\xc3\xb2xic, de manera que no hi havia ni carronyers ni turbul\xc3\xa8ncies que evitessin la fossilitzaci\xc3\xb3, una situaci\xc3\xb3 comparable a la de les calc\xc3\xa0ries de Solnhofen, m\xc3\xa9s conegudes. Les restes de peixos, diversos r\xc3\xa8ptils marins (com el com\xc3\xba Neusticosaurus o l'estrany arcosauromorf de coll larg Tanystropheus) o de diverses formes terrestres com ara Ticinosuchus i Macrocnemus s'han trobat a aquest lloc. Tots els f\xc3\xb2ssils daten de fa uns 237 milions d'anys."